CELEX: 32020R1243
Language: lt
Date: 2020-09-01 00:00:00
Title: Komisijos įgyvendinimo reglamentas (ES) 2020/1243 2020 m. rugsėjo 1 d. kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, galiojimas laivų traukiamaisiais tinklais žvejojant afijas ir Ferero grundalus (Aphia minuta ir Pseudaphya ferreri) ir paprastąsias smarides (Spicara smaris) tam tikruose Ispanijos (Balearų salų) teritoriniuose vandenyse

2.9.2020   
               
               
                  LT
               
               
                  Europos Sąjungos oficialusis leidinys
               
               
                  L 286/5
               
            
         KOMISIJOS ĮGYVENDINIMO REGLAMENTAS (ES) 2020/1243
         2020 m. rugsėjo 1 d.
         kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, galiojimas laivų traukiamaisiais tinklais žvejojant afijas ir Ferero grundalus (Aphia minuta ir Pseudaphya ferreri) ir paprastąsias smarides (Spicara smaris) tam tikruose Ispanijos (Balearų salų) teritoriniuose vandenyse
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 1626/94 (1), ypač į jo 13 straipsnio 5 dalį,
         kadangi:
         
                     (1)
                  
                  
                     Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m gylio izobatos, jei tas gylis yra pasiekiamas trumpesniu atstumu nuo kranto;
                  
               
                     (2)
                  
                  
                     valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 1 dalies, jei įvykdomos 13 straipsnio 5 ir 9 dalyse nustatytos sąlygos;
                  
               
                     (3)
                  
                  
                     nuo 13 straipsnio 1 dalies pirmos pastraipos nukrypti leidžianti nuostata laivams, kurie naudoja laivų traukiamuosius tinklus žvejodami afijas ir Ferero grundalus (Aphia minuta ir Pseudaphia ferreri) ir paprastąsias smarides (Spicara smaris) Ispanijos (Balearų salų) teritoriniuose vandenyse, Komisijos įgyvendinimo reglamentu (ES) Nr. 1233/2013 pirmą kartą buvo suteikta iki 2016 m. gruodžio 31 d. (2) Ta nukrypti leidžianti nuostata buvo grindžiama papildoma nukrypti nuo mažiausio tinklo akių dydžio reikalavimo leidžiančia nuostata, kurią pagal Reglamento (EB) Nr. 1967/2006 9 straipsnio 7 dalį priėmė Ispanija, nes be jos nebūtų buvę galima vykdyti atitinkamos žvejybos ir ją būtų reikėję sustabdyti;
                  
               
                     (4)
                  
                  
                     Komisijos įgyvendinimo reglamentu (ES) 2019/662 leista pratęsti nukrypti leidžiančios nuostatos galiojimą iki 2019 m. gruodžio 31 d. (3), atsižvelgiant į žvejybos, kuriai pagal Reglamento (EB) Nr. 1967/2006 19 straipsnį buvo taikoma Ispanijos nustatyta nukrypti leidžianti nuostata, valdymo planą;
                  
               
                     (5)
                  
                  
                     2019 m. rugsėjo 3 d. Ispanijos valdžios institucijos paprašė Komisijos leisti pratęsti nukrypti nuo 13 straipsnio 1 dalies pirmos pastraipos leidžiančios nuostatos galiojimą po 2019 m. gruodžio 31 d. Ispanija pateikė naujo 2019–2022 m. laikotarpio valdymo plano projektą, kuris bus reglamentuojamas pagal galiojančias nacionalines taisykles (4). Ispanija pateikė naujausios informacijos, kad pagrįstų nukrypti leidžiančios nuostatos galiojimo atnaujinimą;
                  
               
                     (6)
                  
                  
                     Žuvininkystės mokslo, technikos ir ekonomikos komitetas (ŽMTEK) 2019 m. lapkričio mėn. įvertino valdymo plano projektą (5), o 2020 d. kovo mėn. – prašymą leisti pratęsti nukrypti leidžiančios nuostatos galiojimą (6);
                  
               
                     (7)
                  
                  
                     ŽMTEK padarė išvadą, kad 2016–2019 m. laikotarpiu žvejybos laivų traukiamaisiais tinklais Balearų salose valdymo planas buvo įgyvendinamas tinkamai ir kad sąlygos, kuriomis 2016 m. buvo suteikta nukrypti leidžianti nuostata dėl minimalaus atstumo nuo kranto ir jūros gylio, tebevykdomos. ŽMTEK pažymi, kad galima teigti, jog žvejybos įrankių selektyvumas yra labai didelis;
                  
               
                     (8)
                  
                  
                     ŽMTEK pasiūlė padaryti tam tikrus pakeitimus, būtent nustatyti sezoninį bendrą leidžiamą sužvejoti kiekį (BLSK) pagal pastarojo laikotarpio laimikį ir paaiškinti galimą grundalinių žuvų žvejybos laivų traukiamaisiais tinklais Jonquiller poveikį jūrų žolių sąžalynams dviejose įlankose;
                  
               
                     (9)
                  
                  
                     atsižvelgdama į ŽMTEK vertinimą, Komisija pažymi, kad Ispanijos valdžios institucijos 2020 m. birželio 4 d. Komisijai nusiųstu raštu (7) įsipareigojo pritaikyti BLSK pagal vidutinį pastarųjų kelerių metų žuvų laimikį ir pradėti mokslinį tyrimą siekiant išsiaiškinti, ar žvejyba dviejose aptariamose įlankose darė poveikį jūros žolių sąžalynams. Ispanija taip pat įsipareigojo uždrausti žvejybą dviejose aptariamose įlankose bent iki tol, kol ŽMTEK įvertins mokslinį tyrimą ir informuos Komisiją apie su pirmiau minėtais įsipareigojimais susijusius veiksmus;
                  
               
                     (10)
                  
                  
                     Ispanijos prašymas leisti taikyti nukrypti leidžiančią nuostatą atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;
                  
               
                     (11)
                  
                  
                     čia esama specifinių geografinių kliūčių, nes kontinentinio šelfo dydis ribotas, o tikslinės rūšys išsidėsčiusios išimtinai tam tikrose pakrantės rajonų zonose mažesniame nei 50 m gylyje;
                  
               
                     (12)
                  
                  
                     žvejyba nedaro reikšmingo poveikio jūrų aplinkai, nes laivų traukiamieji tinklai velkami vandens storyme. Dėl echolotų naudojimo žvejyba yra labai selektyvaus pobūdžio. Be to, nepageidaujamas laimikis iškart paleidžiamas gyvas, o jo išgyvenamumas yra labai didelis;
                  
               
                     (13)
                  
                  
                     nukrypti leidžianti nuostata, kurios prašo Ispanija, būtų taikoma ribotam laivų skaičiui – 55 laivams;
                  
               
                     (14)
                  
                  
                     žvejybos negalima vykdyti naudojant kitus įrankius, nes laivo traukiamieji tinklai yra vienintelis reglamentuojamas žvejybos įrankis, kuriuo sekliuose priekrantės vandenyse leidžiama žvejoti dideliais būriais plaukiojančias šių trijų tikslinių rūšių žuvis;
                  
               
                     (15)
                  
                  
                     prašymas pateiktas dėl Balearų salų autonominės srities žvejybos ir jūros aplinkos reikalų direktorato tvarkomame jūros registre registruotų laivų, kurie yra daugiau kaip penkerius metus vykdę žvejybos veiklą ir kurie veiklą vykdo pagal valdymo planą, kuriuo reguliuojama afijų, Ferero grundalų (Aphia minuta ir Pseudaphya ferreri) ir paprastųjų smaridžių (Spicara smaris) žvejyba laivų traukiamaisiais tinklais. Tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalies reikalavimus;
                  
               
                     (16)
                  
                  
                     valdymo planu užtikrinama, kad ateityje žvejybos pastangos nebus didinamos, nes žvejybos leidimai bus išduoti tik nurodytiems 55 laivams, kurių kiekvieno ilgis nebus didesnis kaip 12 m, o galia neviršys 198,5 kW. Be to, nustatyta didžiausia bendro tonažo ir galios riba, o pasiekus sezoninį BLSK, žvejyba bus sustabdyta iki kito žvejybos sezono;
                  
               
                     (17)
                  
                  
                     atitinkama žvejybos veikla atitinka Reglamento (EB) Nr. 1967/2006 4 straipsnio 1 dalyje nustatytus reikalavimus, pagal kuriuos tam tikromis sąlygomis leidžiama žvejyba virš saugomų buveinių, jei žvejojama neliečiant jūrų žolių sąžalynų;
                  
               
                     (18)
                  
                  
                     be to, atitinkama žvejyba negalėtų būti vykdoma, jeigu nebūtų taikoma nukrypti nuo mažiausio tinklo akių dydžio reikalavimo leidžianti nuostata;
                  
               
                     (19)
                  
                  
                     kadangi atitinkama žvejyba yra labai selektyvaus pobūdžio, jos poveikis aplinkai nereikšmingas ir jai netaikomos Reglamento (EB) Nr. 1967/2006 4 straipsnio 5 dalies nuostatos, Ispanija pagal Reglamento (EB) Nr. 1967/2006 9 straipsnio 7 dalį anksčiau leido taikyti nukrypti nuo mažiausio tinklo akių dydžio reikalavimo leidžiančią nuostatą;
                  
               
                     (20)
                  
                  
                     Reglamento (EB) Nr. 1967/2006 9 straipsnis buvo panaikintas Europos Parlamento ir Tarybos reglamentu (ES) 2019/1241 (8). Tačiau pagal Reglamento (ES) 2019/1241 IX priedo B dalies 4 punktą, remiantis Reglamento (EB) Nr. 1967/2006 9 straipsniu priimtos nukrypti nuo mažiausio tinklo akių dydžio reikalavimo leidžiančios nuostatos, kurios galiojo 2019 m. rugpjūčio 14 d., gali toliau galioti, jeigu dėl jų taikymo neišaugs žuvų jauniklių laimikis. Ši pratęsta nukrypti leidžianti nuostata atitinka Reglamento (ES) 2019/1241 15 straipsnio 5 dalyje ir IX priedo B dalies 4 punkte nustatytas sąlygas, nes dėl jos taikymo nepablogėja selektyvumo standartai, visų pirma kalbant apie 2019 m. rugpjūčio 14 d. esantį padidėjusį žuvų jauniklių laimikį, ir ja siekiama įgyvendinti to reglamento 3 ir 4 straipsniuose nustatytus tikslus ir uždavinius;
                  
               
                     (21)
                  
                  
                     atitinkama žvejybos veikla atitinka duomenų registravimo reikalavimus, nustatytus Tarybos reglamento (EB) Nr. 1224/2009 14 straipsnyje; (9)
                     
                  
               
                     (22)
                  
                  
                     atitinkama žvejyba vykdoma labai nedideliu atstumu nuo kranto, todėl netrukdo kitų laivų veiklai;
                  
               
                     (23)
                  
                  
                     atitinkama žvejyba reguliuojama Ispanijos valdymo planu, siekiant užtikrinti, kad Reglamento (ES) 2019/1241 IX priede nurodytų rūšių žuvų būtų sužvejojama kuo mažiau;
                  
               
                     (24)
                  
                  
                     galvakojai moliuskai laivo traukiamaisiais tinklais nežvejojami;
                  
               
                     (25)
                  
                  
                     į Ispanijos valdymo planą įtrauktos žvejybos veiklos stebėsenos priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje;
                  
               
                     (26)
                  
                  
                     todėl prašymas suteikti nukrypti leidžiančią nuostatą turėtų būti patenkintas;
                  
               
                     (27)
                  
                  
                     Ispanija turėtų laiku ir laikydamasi savo valdymo plane numatyto stebėsenos plano pateikti Komisijai ataskaitą;
                  
               
                     (28)
                  
                  
                     nukrypti leidžiančios nuostatos galiojimo trukmė bus apribota, kad tuo atveju, jei, valdymo plano įgyvendinimo stebėsenos duomenimis naudojamų išteklių būklė pablogėtų, būtų galima nedelsiant imtis taisomųjų valdymo priemonių ir kartu pagerinti mokslinės informacijos bazę, kuria remiantis būtų tobulinamas valdymo planas. Nustatyta nukrypti leidžiančios nuostatos galiojimo pabaigos data turėtų būti žvejybos sezono pabaigos data. Todėl nukrypti leidžianti nuostata turėtų būti taikoma iki 2023 m. balandžio 30 d.;
                  
               
                     (29)
                  
                  
                     kadangi Įgyvendinimo reglamentu (ES) 2019/662 suteiktos nukrypti leidžiančios nuostatos galiojimas baigėsi 2019 m. gruodžio 31 d., šis reglamentas turėtų būti taikomas nuo 2020 m. sausio 1 d.; dėl teisinio tikrumo šis reglamentas turėtų įsigalioti skubos tvarka;
                  
               
                     (30)
                  
                  
                     šiame reglamente nustatytos priemonės atitinka Žuvininkystės ir akvakultūros komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Nukrypti leidžianti nuostata
            Reglamento (EB) Nr. 1967/2006 13 straipsnio 1 dalies pirma pastraipa netaikoma Ispanijos teritoriniuose vandenyse, esančiuose greta Balearų salų pakrantės, žvejojant afijas ir Ferero grundalus (Aphia minuta ir Pseudaphya ferreri) ir paprastąsias smarides (Spicara smaris) laivų traukiamaisiais tinklais, naudojamais laivų, kurie atitinka šiuos reikalavimus:
            
                        a)
                     
                     
                        yra registruoti Balearų salų žvejybos ir jūros aplinkos reikalų direktorato tvarkomame jūros registre;
                     
                  
                        b)
                     
                     
                        užregistruotais duomenimis, žvejybos veiklą yra vykdę daugiau kaip penkerius metus ir neprisidės prie jokio būsimo naudojamų žvejybos pastangų didinimo;
                     
                  
                        c)
                     
                     
                        turi žvejybos leidimą ir veiklą vykdo pagal valdymo planą, Ispanijos priimtą pagal Reglamento (EB) Nr. 1967/2006 19 straipsnio 2 dalį.
                     
                  
         
            2 straipsnis
            Stebėsenos planas ir ataskaitų teikimas
            Ispanija iki 2020 m. rugsėjo 30 d. ir vėliau kas 12 mėnesių Komisijai pateikia ataskaitą, parengtą pagal 1 straipsnio c punkte nurodytame valdymo plane nustatytą stebėsenos planą.
         
         
            3 straipsnis
            Įsigaliojimas ir taikymo laikotarpis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            Jis taikomas nuo 2020 m. sausio 1 d. iki 2023 m. balandžio 30 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugsėjo 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 409, 2006 12 30, p. 11.
         
            (2)  2013 m. lapkričio 29 d. Komisijos įgyvendinimo reglamentas (ES) Nr. 1233/2013, kuriuo nustatoma nuo Reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų gaubiamaisiais tinklais žvejojant afijas (Aphia minuta ir Pseudaphia ferreri) ir paprastąsias smarides (Spicara smaris) tam tikruose Ispanijos (Balearų salos) teritoriniuose vandenyse, nukrypti leidžianti nuostata (OL L 322, 2013 12 3, p. 17).
         
            (3)  2019 m. balandžio 25 d. Komisijos įgyvendinimo reglamentas (ES) 2019/662, kuriuo pratęsiamas nuostatos, leidžiančios nukrypti nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų traukiamaisiais tinklais žvejojant afijas (Aphia minuta), Ferero grundalus (Pseudaphya ferreri) ir paprastąsias smarides (Spicara smaris) tam tikruose Ispanijos (Balearų salų) teritoriniuose vandenyse, galiojimas (OL L 112, 2019 4 26, p. 16).
         
            (4)  Decreto 19/2019, de 15 de marzo, por el que se establece el Plan de Gestión Pluriinsular para la PESCA con Artes de Tiro Tradicionales en aguas de las Illes Balears (BOIB No 035, 2019 3 16, p. 9442).
         
            (5)  Žuvininkystės mokslo, technikos ir ekonomikos komitetas, 62-ojo plenarinio posėdžio ataskaita (PLEN-19–03), Europos Sąjungos leidinių biuras, Liuksemburgas, 2019, ISBN 978-92-76-14169-3, doi:10.2760/1597, JRC118961.
         
            (6)  Žuvininkystės mokslo, technikos ir ekonomikos komitetas, 63-iojo plenarinio posėdžio ataskaita (PLEN-20-01), Europos Sąjungos leidinių biuras, Liuksemburgas, 2020, ISBN 978-92-76-18117-0, doi:10.2760/465398, JRC120479.
         
            (7)  Ares(2020)2879866.
         
            (8)  2019 m. birželio 20 d. Europos Parlamento ir Tarybos reglamentas (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (OL L 198, 2019 7 25, p. 105).
         
            (9)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).